MAX หุ้นยอดแย่
ต้องยอมรับว่า ข้อมูลที่เกี่ยวข้องกับหุ้น MAX เป็นข้อมูลที่ส่อไปในเชิงลบมากกว่าเชิงบวก เริ่มตั้งแต่นักบัญชีผู้มีหนวดงาม เฮีย.ช ตามมาด้วยกลุ่มก๊วนวิศวะกรรม มช. รวมถึงโบรกเกอร์แห่งหนึ่งก็เป็นคนคอยเชียร์ในช่วงแรกๆ
29 พ.ค. 2559

สภาแมงเม่า : ดร.สมชาย
 
คุณวงพิทักษ์ จากรามคำแห่ง 39 กรุงเทพฯ พูดถึงข่าวที่เกิดขึ้นกับหุ้น MAX หรือบริษัท แมกซ์ เมทัล คอร์ปอเรชั่น จำกัด (มหาชน) ทำให้พรรคพวกผมรู้สึกเจ็บใจอย่างรุนแรง เพราะโดนกลุ่มผู้ถือหุ้นใหญ่จากรุ่นสู่รุ่นปล้นกลางแดดเอาดื้อๆ รอบที่แล้วกลุ่มผู้ถือใหญ่ได้เพิ่มทุน 0.05 บาท รอบนี้ประกาศเพิ่มทุนอีกรอบ ก็คงเป็นราคาที่ต่ำกว่าอีกแน่ๆ จึงอยากให้อาจารย์ช่วยวิเคราะห์ถึงหุ้นยอดแย่ตัวนี้ด้วยครับ
 
ต้องยอมรับว่า ข้อมูลที่เกี่ยวข้องกับหุ้น MAX หรือ บริษัท แมกซ์ เมทัล คอร์ปอเรชั่น จำกัด (มหาชน) เป็นข้อมูลที่ส่อไปในเชิงลบมากกว่าเชิงบวก เริ่มตั้งแต่นักบัญชีผู้มีหนวดงาม เฮีย.ช ตามมาด้วยกลุ่มก๊วนวิศวะกรรม มช. รวมถึงโบรกเกอร์แห่งหนึ่งก็เป็นคนคอยเชียร์ในช่วงแรกๆ
เนื่องจากในปี 57 ต่อเนื่องถึงต้นปี 58 กระแสเรื่องสวมธุรกิจ (แบ็คดอร์) และธุรกิจไฟฟ้า มาแรงค่อนข้างมาก จึงเชื่อกันว่า บริษัทแห่งนี้จะรุ่งโรจน์สุดๆ เพราะมีโปรเจ็คที่จะสวมเข้ามาแล้ว รอแค่ได้รับการอนุมัติจากตลาดหลักทรัพย์ฯ ทุกอย่างก็จะเป็นไปตามแผน
อีกทั้งตัวบริษัทได้ประกาศขายหุ้นเพิ่มทุนแบบ PP ไว้ที่ระดับ 1.30 บาทย่อมทำให้นักลงทุนเชื่อว่า ดีลนี้จะมีอะไรพิเศษกว่าที่เป็นอยู่หลายเท่า
น่าเสียตรงออปชั่นที่เกริ่นนำไว้ทั้งหมด มันเป็นเพียงเรื่องราวที่ถูกแต่งแต้มให้ดูดีชั่วคราว เมื่อถึงเวลาทำจริงๆ อย่างเป็นทางการ กลับทำไม่ได้เหมือนที่พุดไว้แม้แต่นิดเดียว หรือพูดง่ายๆ ก็คือ ข้อมูลทั้งหมดเป็นเพียงแค่การพูดความจริงแค่ครึ่งเดียวนะครับ
โดยเฉพาะออปชันเพิ่มทุน 1.30 บาท ไม่มีการระบุตัวตนคนรับซื้อ แถมกำหนดระยะเวลาไว้ภายในหนึ่งปี จึงไม่ได้มีหลักประกันอะไรเลย รวมทั้งธุรกิจที่จะนำมาสวม เอาเข้าจริงๆ ก็มีปัญหาติดขัดไปหมดทุกด้าน ซึ่งเป็นชนวนเหตุสำคัญที่ทำให้ราคาหุ้นรูดจากระดับ 1 บาท ลงมายืนแถว 0.15 บาท
ส่วนข้อสงสัยที่ว่า การเพิ่มทุนรอบใหม่จะเป็นราคาต่ำกว่าราคารอบก่อนที่ 0.05 บาทไหม?
อันนี้มีความเป็นไปได้สูง เพราะมีการเปิดเผยแล้วว่า การเพิ่มทุนจะอิงกับราคาตลาด และเมื่อดูควบคู่กับมูลค่าทางบัญชีที่ 0.05 บาท ราคาเพิ่มทุนจริงๆ คงใกล้เคียงกับรอบที่แล้ว แต่อาจมีการเพิ่มออปชันเป็นการขายหุ้นเพิ่มทุนในราคา 2-3 เท่าของบุ๊ค ซึ่งจะทำให้ดีลดังกล่าวจบลงแถว 0.15 บาทก้เป็นไปได้นะครับ
ถึงกระนั้นอาจารย์ก็อยากเตือนสติสักนิด เพราะมีนักลงทุนหลายรายมาบ่นให้ฟังว่า รู้สึกงงตัวเอง ตัดสินใจยังไง ไปซื้อหุ้นตัวนี้?
ต่อจากนั้นก็ทนกอดหุ้น นอนก็ไม่หลับ ตื่นมาก็ต้องมาคิดว่า มันจะขึ้นหรือยัง  หัวไม่คิดเรื่องอื่นเลย
สุดท้ายเลยต้องจ่ายค่าโง่เพื่อเรียนรู้ว่า มีหุ้นไม่กี่รายที่กลับมาอย่างสวยงาม และเติบโตอย่างบูรณาการ แถมวันนี้ไม่มีชื่อของ MAX ปรากฎอยู่ในลิสต์หุ้นที่นักลงทุนควรซื้อ เท่ากับเป็นการส่งสัญญาณให้รู้ว่า ฝนตกขี้หมูไหลเมื่อไหร่ เราควรหนีไปอยู่ไกลๆ ก็เท่านั้นเองครับ